Venindeparret Elly Pedersen og Birgit Svendsen var blandt de første kunder, der mandag stod klar, da Salling i Aalborg igen slog dørene op, og  veninderne har glædet sig til at shoppe.

Elly Pedersen og Birgit Svendsen er vel nærmest det, man kan kalde stamkunder i Salling. Det har da derfor også været en lidt trist tid de seneste uger, da Salling i lighed med mange andre centre har været lukket ned på grund af corona. - Vi har kedet os. Det, tror jeg, alle folk har. Alle har haft det træls. Vi har jo ikke kunnet komme ud og shoppe - og heller ikke ud og spise, lyder det fra Birgit Svendsen. Nu er hun sammen med Elly Pedersen klar til igen at indtage Aalborg og ikke mindst Salling. - Jeg er er her jo tit – faktisk hver dag, lyder det fra Elly Pedersen, da hun sidder nærmest hjemmevant i stolen i Sallings skoafdeling. Dagens mål for de aldrende veninder er klar; der skal shoppes sko - og så er Elly Pedersen heller ikke afvisende over for at finde "prinsen på den hvide hest" i yndlingscentret. Der er de seneste otte uger ikke blevet shoppet hverken nye sko eller andre ting - og ej heller har Elly Pedersen været på jagt efter prinsen. For det med at gå på internettet og shoppe, det gør hun i en alder af 87 år ikke. - Det er kun de yngre, der forstår det, siger hun. Og der er ikke meget hjælp at hente hos veninden. - Jeg forstår ikke internettet, tænk på at jeg snart er 80 år, siger veninden Birgit Svendsen. De to forstår tilgengæld at shoppe og hygge sig i Salling, og det er de glade for, de nu igen kan gøre sammen. - Det er skønt, tænk på alle de penge, vi nu har sparret sammen, nu hvor vi ikke har kunnet købe noget, dem skal vi ud og bruge, lyder det fra Birgit Svendsen. Og der skal mere end en to måneders nedlukning af Salling til, for at slå Elly Pedersen ud af kurs. Hun er klar til at genoptage den gamle vane med lige at smutte forbi - og shoppe. - Når folk ringer til mig og spørger, hvor jeg er, siger jeg, du må gætte. I Salling, siger jeg så, fortæller Elly Pedersen med et grin.